
«** No son mancjadis in chest 
mês lis manifestazions in 
ricuart dai muarts de grande 
vuere. Cul rivà de Italie, ae 
imagjin cognossude di “ostarie e 
cjampanili” che e definive i paîs 
furlans, al bisugnave zontà ancje 
la presince di un monument 
che al ricuardàs i muarts in chè 
vuere che la propagande fassiste 
e varès inzigantît tant che 
completament dal Risorziment, 
e po dopo dopràt tant che rimpin 
ideologjic de “vitorie mutilade”. 
Nissun sintiment ostîl, pal amòr 
di Diu, pal sacrifici di chei zovins 
colàts sul front, ma cul stes 
rispiet di chei furlans che a àn 
dade la vite sul front opuest. E 
ancje sul adietîf “opuest” e larès 
rispietade la veretàt storiche. 


Cheste bataie cuintri de 
retoriche nazionaliste che e 
unìs diestre e campe, cussì 
servîl denant de esaltazion 
acritiche dal Risorziment, le vin 
combatude e - se no vincude 
— o vin almancul impediît che e 
passàs in mût cuviert, cui bêçs 
de regjon, a fà di mîl: a volevin 

No volin tornà a jessi 
la “Sentinele di Italie” 


fanfaris e grancasse, ma dispès si 
son vùts di contentà di trombetis 
e di tamburei. 

Dut câs, i eréts nostalgjics 
dal nazionalisim talian no 
molin il vues, e i segnài di 
gnovis provocazions sì son za 
concretizàts. La esaltazion de 
imprese di Flum, de figure di 
Gabriele D'Annunzio e je stade 
forsit la prove di cemùt che a 
vuelin movisi in futùr. 

No si trate di criticà cui che, 
di storic ma ancje di politic, si 
môf par interogàsi in maniere 
no dogmatiche su ce che al 
è sucedût in chei mês intal 
Cuarnàr. O cròt che al sedi 
interessant aprofondî ce che al 
à sburtât inteletuâi e veterans 
a lâi daûr al poete, cualis che 
a fossin lis frustrazions e lis 
aspirazions, i contignùts sociâi di 
chè esperience, se pardabon e je 
stade anticipadore dal fassisim o 
se invezit Mussolini al à capît, a 
diference de campe, e al à dopràt 
cierts archetips danunzians 


par propagande pure. Insume, 
un argoment interessant ancje 
daùr di un mùt di proponisi aes 
massis che vué al cjate rispueste 
in ategjaments e argoments cjàrs 
a un leader tant che Salvini. 

Une robe però al è studià 

un fenomen, une altre al è 
strumentalizalu par finalitàts 
diferentis. 

Nol è un càs che propit 
esponents de Lega si sedin 
distints in cheste esaltazion de 
imprese di Flum, un teme che al 
Carroccio federalist no i sarès 
mai passât pal cjàf. Nol è un câs 
che un fat storic, cjaval di bataie 
dai neofassiscj in particolàr a 
Triest, al deventi vuè patrimoni 


salvinian, cun consecuencis 
pericolosis pal Friùl. 

£ Daùr di cheste esaltazion, 
di fat, al torne a agjitàsi il pinsîr 
— par altri mai scuindùt intai 
ambients di chel che al jere Msi 
e ancje dai esui julians dalmatis - 
che chés tieris a puedin tornà ae 
Italie. Si visaiso lis manifestazions 
di place cuintri dal tratàt di 
Osimo? O fasaressin ben a no 
dismenteasi che intai ambients 
de diestre nazionaliste chest 
progjet nol è mai stàt abandonàt 
e al reste intal lôr Dna. 





< Se dut chest al restàs dome 
inte sede di cualchi associazion, 
in cualchi cunvigne di veterans, 
nol sarès un grant pinsîr; ma 
cuant che chescj concets a 
deventin patrimoni di une fuarce 
politiche che e intint — e che 

e pues vê i numars par fâlu - 
guviernà il paîs, al Friùl i àn di 
sivilà lis orelis. 

Intant parcè che o la nestre 
regjon e je dentri a plen titul in 
Europe, o e je destinade a no vê 
nissune prospetive. Metisi intune 
prospetive di revanchisim viers 
de Slovenie e de Cravuazie al va 
cuintri cheste ipotesi. In secont 
lùc, parcè che i furlans no àn mai 
vùt nissun interès a oponisi ai 
popui dongje, nancje cuant che 
lis ideologjiis a metevin curtinis 
di fier ai confins. Anzit, propit la 
diplomazie di cheste regjon, viòt 
Alpeadria, e à metût lis basis di 
un futùr diviers cun Slovenie e 
Carinzie. 

E al è ancje alc altri, forsit 
mancul scjassòs ma par nò 
autonomiscj ancjemò plui 
impuartant: il disvilup di un 
pinsîr furlanist nol pues nassi o 
là indevant intosseàt o intorgulît 
di elements antislàfs. In passàt, 
chest al è sucedùt e la furlanetàt e 
je stade viodude e proponude tant 
che baluart di italianitàt: il Friùl 
sentinele di Italie. 

Il risultàt al è stàt chel “Picule 
Patrie” che ancjemò vué al ven 
dopràt par dineà la nestre vere e 
uniche identitàt. La mari e je une 
sole, e si clame Friùl. E 


Pagj. 2 LA PATRIE DAL FRIÙL N. 11 NOVEMBAR - 2019 








AZIENDIS 








Lis maiutis in marilenghe 
a fasin 20 agns: 
inoval pe Friulpoint 


PEN E rt 
UNE FURLANE A ROME 





Fradae e Culture 
in onor 
di Ardito Desio 


140 agns 
“vivaròs’ dal 
Fogolàr di Bollate 





ne vite dedicade 
U ae scuvierte e ae 
conservazion de nature. 
Par frontà la crisi dal nestri 
ecosisteme - dal desert dal 
Sahara ai glacàrs de cjadene 
dal Himalaia - a coventin nivei 
di competence adats ai timps e 
l'insegnament di Ardito Desio 
si mostre fondamentàl. 
A memoreà l'esploradòr e 
mestri al è il Fogolàr Furlan di 
Rome. Desio, nassùt a Palme 
intal 1897, al à partecipàt ae 
spedizion dal Karakorum e al à 
scuviert i bacins periferics dal 
Baltoro, la Siele Conway, il pas 
Mustag. E po dopo ancje lis 
monts de Persie, la Antartide, 
la Birmanie, il Tibet. Al è stàt 
il prin a meti pît su la cime 
temibile dal K2. 
Ché concuiste lu à svicinàt 





ae int comune e soredut a un 
grant numar di zovins e al è 
propit par lôr che al à fat il so 
ultin progjet: un laboratori di 
studis des altis cuotis al cjamp 
di base dal Everest. 

«Desio al è un compendi di 
indurance, competence e 
interès cence confins intune 
vision proietade tal futùr», al 
sclaris il president dal Fogolàr 
Francesco Pittoni. Origjinari 
di Dimpong di Tumieg, si 
emozione visantsi di cuant 
che al à acompagnàt Desio 
dal president Carlo Azeglio 
Ciampi inte dì dal so ultin 
complean, e al marche: «O 

sin chi par memorealu intal 
ambit de rubriche “Fradae e 
Culture” parcè che la nature 
dal furlan dispès si spiegle 

in ché dal propri teritori, un 
“minimundus” pe molteplicitàt 
di culturis, vicendis, paisacs e 
nature. Propit come che al jere 
Desio». 

E cussì, tant par confermà 
l'inviàsi di un viag gnùf, 
l'archivi complet dai scrits di 
Desio al sarà trasferît di Rome 
a Udin, al Museu Furlan di 
Storie Naturàl. Il 


LA MAIUTE «SUPER FURLAN», UNE DES TANTIS T-SHIRT DE DITE FURLANE 








a Friùlpoint, la dite di 

«maiutis par furlan dal 

1999» e fàs 20 agns, e 
in cheste ocasion e à screàt il 
sît gnùf e viert i account social 
Instagram e Facebook (@ 
Friulpoint, ndr). 
I prodots Friùlpoint, maiutis 
ma ancje tancj altris, sedi 
vistiari sedi gadget, si cjatin 
in tantis buteghis ator pal 
Friùl. Nassude l’ultin an dal XX 
secul, e je une dite familiàr: 
Michele Venier al è il titulàr, cu 
la part creative curade di Dree 
Venier (autòr fra lis altris robis 
dai Gnognosaurs e di tantis 
iniziativis in marilenghe). Par 
celebrà l’inovàl, duncje, la dite 
si è dade une biele rinfrescjade 
inte comunicazion. «La jentrade 
intal mont social al è un pas 
che o vin fat par fàsi cognossi di 


«La idee di imprest 
di divulgazion dal furlan 
al è simpri il nestri ideàl» 


plui» nus conte Michele «o savìn 
che cuant che un client al rive 

a cognossinus al presee cetant 
la nestre produzion e i numars 
si viodin, ancje li des nestris 
buteghis clientis. O vin dome il 
probleme di fàsi viodi ancjemò 
di plui. Simpri cui invistiments 
che e pues permetisi une dite 
che e fâs riferiment a “une nicje 
di marcjàt”, come che si dîs. Che 
o sperin si podedi slargjà simpri 
di plui, però». 


La filosofie de Friùlpoint, di 
fat, e je simpri plui chè di une 
maiute furlane di autor cun 
tindince viers dal progjet di 
brand di vistiari... 


La idee di imprest di divulgazion 
dal furlan al è simpri il nestri 
ideal, chel dai inizis intal 1999. 
Intai agns o vin intindùt di dài 
ancjemò plui dignitàt cuntun 
nivel di propueste che si è simpri 
di plui algàt, an dopo an. Sedi 
pes stampis, sedi pe cualitàt 

des maiis che cumò o progjetìn 
ancje te produzion, cun coton 

di prime cualitàt e un fitting 
dissegnàt di pueste. Duncje la 
linie e je deventade plui fashion 
tes maiutis e si è slargjade come 
propueste za di timp. Come 
vistits o vin ancje maiutis par 
feminis, felpis, maiutis par fruts, 
grumdi, bavarins, cjapiei... 

E dopo a son i gadget: c]jicaris, 
magnets, puarteclàfs e vie 


indevant. Lait a viodi il sît, apont: 


www.friulpoint.it. 

Intal sît al è ancje un blog li 
che no si dan dome notiziis 
aziendàls, ma indulà che spes 
o contais il vuestri lavòr. 

La smire dal blog e je ché di 
jentrà plui in contat cul nestri 
public, contant ce che o fasìn e 
di dulà che a vegnin lis nestris 
maiutis. Ognidune e à la sò 
storie. O volìn fà viodi la ricercje, 
sedi tecniche che culturàl e di 
costum, che e je daùr di ogni 
nestre produzion. 

E je ben presinte ancje la part 
di e-commerce, un imprest 


ancje par vendi diretementtri... 


Il nestri sît al è pensàt par vendi, 
ma ancje par operà in sinergjie 
cu lis nestris buteghis clientis: 
on-line no cjatarès presits plui 
bas rispiet ai prodots difondùts 
midiant dai shop Friùlpoint. 

No vendìn midiant altris sîts: 

ni Amazon, e nancje altris. 

O crodìn in maniere ferme inte 


colaborazion cu lis buteghis 
“fisichis”. La buteghe e da il 
vantac di viodi dal vîf i nestris 
prodots e tastà (sì, no “testà”) la 
cualitàt dal coton e des stampis 
des nestris maiutis. Midiant 

dal sît si à la pussibilitàt di fà 
compris se lontans di un shop 
Friùlpoint o di viodi dulà che 

si cjate chel plui dongje. Une 
buteghe che e vùl lavorà cun nò 
no patirà mai la “concorence 
digjitàl”. Friùlpoint al è un brand 
“deAmazonizàt’ (al rît ndr). 
Intant che mi fevele, Michele al 
à intor une maiute cu la cifre 
1077 fate cuntune biele grafiche. 
1077, la date de nassite dal Stàt 
patriarcjàl. «Cheste maiute e 
pues jessi un esempli dal nestri 
lavòr. Cumò ancje altris a stan 
scuvierzint chest numar (mi 
cimie ironic ndr): o vin vierzude 
une strade, come che o vin fat 
tantis voltis, li che dopo in tancj 
ti vegnin daùr. Par difindisi 


«No dome lis stampis, 
ancje la produzion 

des maiutis e je 

di nestre progjetazion» 


al covente jessi simpri un pas 
prime: chest lu fasìn in gracie 
de smire a volê fà un progjet di 
grande cualitàt e une passion 
pe culture e pal popul furlan 
che o pensi che le vedin pocjis 
ditis ancje chi in Friùl, magari 
cussì no». Intant che o cjapi i 
aponts pe interviste o fàs cori 
lis imagjins dal sît e cualitàt e 
passion si viodin dutis, come 
cuant che dut al è scomencàt 
intal 1999: bon lavòr, alore, 
Michél! E 


a fieste uficiàl si è fate in 

Setembar: 40 agns de fonda- 
zion dal Fogolàr Furlan di Bollate, 
citadine di 36.000 abitants su la 
puarte di Milan. Un Fogolàr che 
ancjemò al resist, salt. Ma cemùt? 
«O vin sielzùt di evolvisi, no sie- 
rantsi inte nestre realtàt» mi con- 
te Marco Marcon, ex president dal 
sodalizi, professòr al Politecnic di 
Milan «e cussì o vin inviàt colabo- 
razions cul Comun e cu lis asso- 
ciazions dal teritori, metint a di- 
sposizion la nestre sede par tantis 
iniziativis, ancje di altris». 
La sede dal Fogolàr di Bollate, di 
fat, e je tant ample, plui di 200 me- 
tris cuadris. E je stade volude dal 
prin president e fondadòr storic, 
Valentut Toniutti. Cuarante agns 
indaùr, di fat, viodude la grande 
imigrazion di furlans a vore tes 
fornàs di modons tai contors de 
zone des “Groane”, a nasserin 
dòs cooperativis, Fogolàr Furlan 
e Arcobaleno, cun ché di costruì 
une schirie di cjasis pai furlans. 
Dentri di chest complès, si à volùt 
destina ancje un spazi par cjatàsi 
intun Fogolàr Furlan. 
«O tignìn cors di inglês, di fotogra- 
fie, un campus estîf pai fruts e un 
par dâur acet di sabide intant che 
i gjenitôrs a son impegnàts» mi 
dîs Marc. «E dopo par Zenàr o vin 
previodùt la partence di un spor- 
tel legal, une scuele di musiche, e 
ancje la costruzion di une cusine 
cul fin di fà cercà mangjativis fur- 
lanis. Chestis ativitàts si inviin in 
graciis dal contribùt di gnùfs con- 
seîrs dal diretîf, li che o vin un avo- 
cat, un architet, e vie indevant». 
Chest an, di fat, in Jugn, e je stade 
rinovade la dirigjence de asso- 
ciazion cuntun gnùf president, 
Liviano Nodusso, e un diretîf di 11 
conseîrs. 
«Po dopo, dal sigùr o larìn inde- 
vant ancje cun dutis chés altris 
iniziativis tradizionals: la fieste di 
Sante Luzie pai fruts, il Carnevàl 
par grancj e un pai frutins, la fieste 
anuàl Fieste de furlanetàt, la fieste 
dai Muarts cu la messe dulà che 
dopo o ufrìn cjastinis e vin». 
Une associazion duncje cetant 
vivarose, e la sinergjie cul teritori 
e podarès jessi di esempli pe ati- 
vitàt di tancj altris Fogolàrs ator 
pe Italie e pal mont. 
La sede, viòt il câs, e je in vie Friuli- 
Venezia Giulia. «Pecjàt che no si 
clami vie Friuli e vonde», i buti la 
batude a Marc. E cussì, o sierìn la 
interviste ridint. Il 

CELEBRAZIONS STRAMBIS 








La Regjon e fas Fieste 


pe fin dal Stat furlan 


La assessore ae culture Gibelli e à decidùt: dopo di Leonardo da Vinci 


lan che al ven al sarà celebratîf dal 1420, 


l'an che la nestre tiere e je deventade sotane di Vignesie 


opo che chest ani 

operadòrs de culture a 

an scugnùt deventà ducj 
esperts di Leonardo da Vinci, 
l'an che al ven a varan ducj di 
frontà une gnove sfide se a vuelin 
becà cualchi franc di contribùt 
di bande de nestre Regjon tant 
amade: a varan di jessi bogns di 
contànus cemdt che la nestre tiere 
e je deventade sotane di Vignesie. 
La decision de assessore ae 
culture Tiziana Gibelli e je stade 
di fat ché di risiervà intai bants pe 
culture dal an che al ven un voli 
di preference a chei progjets che 
alaran a memoreà i 600 agns di 
cuant che la Patrie dal Friùl e je 
colade sot dai colps dai Venits. 
Une memorie che chenti e varès 
ancjemò di brusà, ma che salacor 
ancje in Regjon cualchidun al 
pense che e coventi a insegnà 
ae int che ae fin il pes grant al 
mangje simpri chel plui picul, 
e che no si à di movi pucis se la 
Storie e sburte a jessi glotùts di 
une realtàt plui potente. La sielte 
di celebrà propit la fin di une ete 
dulà che il Friùl, in gracie dal 
Patriarcjàt di Aquilee, al à vùt il 


«Al è il moment che 

la Storie nus à lassats libars 
dome di dî “siòr sì”: 

nissun nol veve mai pensât 

al 1420 tant che a un inoval 
di celebrà» 


N 

podê di autoguvier e al à fat cressi 
une sô identitàt sclete e inclusive, 
sedi cultural che linguistiche, 

par altris e somee cuasi une 
provocazion, intun moment dulà 
che la autonomie dal Friùl e piert 
colps e il Venit al slargje simpri 

di plui lis sòs sgrifis su la nestre 
economie, su la nestre culture, su 
la nestre politiche. 

Pecjàt che no sedin plui achì 

cun nô pre Bepo Marchet, pre 
Checo Placerean e pre Antoni 
Beline: al sarès ståt biel sintî ce 
che a varessin dit su chest cont. 
Marchet al diseve che inte nestre 
storie, almancul cemùt che nus 
ven contade “ae taliane”, chei che 


ALEANCIS STRAMBIS 


«E somee cuasi 

une provocazion, 

intun moment dulà 

che la autonomie dal Friùl 
e piert colps e il Venit 

al slargje simpri di plui 

lis sôs sgrifis» 


a vegnin di soreli jevàt — dai Uns 
ai Turcs, dai Ongjars ai Sclàfs — a 
son ducj nemîs e barbars e lis lôr 
a son simpri invasions; chei che 
invezit a vegnin di soreli a mont, 
dai Romans fintremai ai Talians, 
passant propit pai Venits, a son 





Un passat che al torne? 


La vuere di concuiste dal Friùl cheste volte no je declarade: 


nus ven fate viodi tant che une forme di “colaborazion’ cul Venit 


D al 1420 il Friùl al è simpri stàt 
integratintal Venit, e dome dal 
1963 la Regjon e je tornade a jessi 
parone di se. Ma intai ultins agns 
al è tornàt a scomencà un procès 
che al è daûr a viodi a florî la azion 
potente dai nestris vicins par con- 
dizionà simpri di plui la nestre eco- 
nomie e in prospetive ancje la poli- 
tiche, e par tornà a puartà indaùr lis 
speris dal orloi de storie. Vignesie e 
à voie di tornà a cjapà indaùr ce che 


al jere so: e la Macroregjon e sarès 
la soluzion ideal par completà un 
dissen che al è tacat cul referendum 
su la autonomie dal Venit (che al 
domande podès compagns di chei 
dal Friùl) par rivà a une uniforma- 
zion istituzional che di fat e sarès 
dome une forme plui moderne di 
“Riconcuiste”. 

La vuere cheste volte no je decla- 
rade, anzit: nus ven fate viodi tant 
che une forme di “colaborazion’. 


“In sinergia con la Regione Veneto” 
e je une frase che simpri di plui i ne- 
stris sorestans nus fasin gloti tant 
che une oportunitàt. Par esempli 
la promozion turistiche ugnule che 
e ven za fate pes splazis dal “Alto 
Adriatico” di Grau a Jesolo e ven a 
scancelà ogni specificitàt furlane. 
Ben? Mâl? Pal assessòr Sergio Bini 
al è “un travuart storic”, ma i ope- 
radòrs dal turisiminte nestre regjon 
no son duc] cussì convints. 


liberadòrs che a puartin civiltàt 

e disvilup. Nuie di plui retoric: 
soredut fevelant dal 1420, che 
pai furlans nol è un an come 

chei altris, ma al è “l'an dal nestri 
discontent”. Al è il moment de 
storie che o vin finide la benzine 
de nestre sovranitàt e la Storie 
nus à lassàts a pît, libars dome 

di scugnî dî “siòr sì” al paron di 
turni: par 377 agns Vignesie, po 
Viene e po dopo ancjemò Rome... 
Par chest motif, fin cumò nissun 
nol veve mai pensàt al 1420 tant 
che a un inoval di celebrà. Nissun 
nol veve sintude la dibisugne 

di rifleti suntun passag storic 

che nol è stàt nuie altri che une 


Nancje chei dal compart agricul a 
somein masse sigùrs chela sielte de 
Regjon di afidasi ae Agjenzie venite 
di paiament dai rimbors (Avea) in- 
vezit che ae romane Agea e sedi dal 
dut juste: soredut parcè che a va- 
ressin vot miòr che la Regjon, vint 
potestàt primarie in agriculture, e 
sielzès di meti sù une sò Agjenzie 
come che al à fat il Venit. Intant a 
son simpri di plui i produtòrs ve- 
nits di vin che a àn cjolt centenàrs 
e centenàrs di etars di tiere chenti 
par plantà vîts di Prosec, e i furlans 
che ur son làts daùr. Il mont al à sêt 
di vin cu lis bufulis: e la sét di vua- 
dagn di tancj e larà a jemplà il te- 
ritori di vignài di une ue che cumò 
e je di mode, ma ca di cualchi an e 
podarès là fùr di marcjàt. E cuant 
che cheste bufale si sglonfarà? Ce 
fasarino? Soredut, parcè plantà 
Prosec cuant che la nestre Ribuele 
e je ancje plui buine? 


operazion violente di concuiste 
di bande de Serenissime. Al dîs 
ben il president de Comunitàt 
Linguistiche Furlane Markus 
Maurmair che “e fo la fin di une 
ete di aur pal Friùl, e l’inizi di 

un periodi lungjonon dulà che 
Vignesie e à depredàt il teritori 

di ducj i siei bens ma soredut e à 
scomencàt a considerà i “boni et 
fideli furlani” tant che un grum di 
sotans. E je ore di gjavàsi dal cjàf 
cheste mentalitàt, no di celebrà il 
moment de sò nassite”. 

Salacor bisugnarès cognossi miòr 
dut ce che al è stàt il Friùl prin di 
chel moment: la ricjece di chel 
curizùl straordenari di lenghis e 
di razis, di lecs e di statàts, di oms 
di culture, di vuere e di fede che 
al è stàt il Patriarcjàt di Aquilee. 
Une istituzion religjose che e jere 
stade il vêr grim pe glesie di une 
Macroregjon che e leve dal Làt di 
Como fin ae Ongjarie e che daùr 
de peraule di San Marc e deve a 
ducj il dirit di là indevant a coltà 


«Parcè si tirie fùr 

la celebrazion dal moment 
che o vin finît di jessi libars 
e o sin passàts sot paron?» 


la identitàt di divignince cence 
imponi nuie a di nissun: dal 1077 
al jere deventàt un Stat gleseastic 
che al veve continuàt a meti adun 
plui che a dividi, sot de autoritàt di 
vescui che a son stàts bogns - cui 
plui cui mancul - di scoltà il popul 
e ancje di concedi ae comunitàt il 
Parlament plui antîc di Europe. 
Cumò, par puartàsi indevant sul 
troi di une gnove Macroregjon che 
nus gloti, che magari e somei a 

un gnùf Lombart-Venit ma cence 
Austriacs a guviernàlu, vino di 
dismenteàsi dut chest? Parcè si 
tirie fùr la celebrazion dal moment 
che o vin finît di jessi libars e o sin 
passàts sot paron? I Venits nus àn 
gjavade la Patrie e po nus àn robàt 
ancje il Patriarcjàt: par chest il prin 
a protestà par cheste sielte cussì 
farloche di fài onòr al 1420 al varès 
di jessi propit il vescul. Ooops! 

Mi dismenteavi... Al è venit ancje 
lui! E 


Lis unichis vueris che o vin vincùt 
cul Venit par cumò a son chés dal 
tiramisù e di Sapade. Ma di fat la 
realtàt nostrane e à za un grum di 
aspiets condizionats dal Venit, a 
partì dal pès des infrastruturis. La 
fuarce dal puart e dai aeropuarts 
di Vignesie e frene une vore il ne- 
stri sisteme, ma al è clàr che in chel 
setòr o varessin nò di fà cetant di 
plui par cjapà lis oportunitàts che 
la nestre posizion in Europe nus 
da. Invezit o spietìn, par esempli, 
che Vignesie, Cjaudistrie o Flum 
nus gafin i trafics che di chenti a 
podaressin partî al Nord de Europe 
sul Coridòr Baltic-Adriatic. Intant 
Finest, dulà che lis dôs Regjon a 
cooperavin, e viodarà cambià la sô 
mission: parcè? Parcè che il Venit 
al à decidùt che al covente cussì. E 
i sorestans dal Friùl Vignesie Julie, 
aromai di fat otave provincie dal 
Venit, a àn za dit di sì. I 


Par viodi chei altris contignùts 
de “La Patrie dal Friùl”, 
abonaitsi. Dutis lis informazions si cjatin sul sît 
www.lapatriedalfriul.org 





Per vedere gli altri contenuti 
de “La Patrie dal Friùl”, 
abbonatevi. Tutte le informazioni si trovano sul sito 
www.lapatriedalfriul.org 


Che tu sedis za abonat o che tu le vedis lete dome cualchi volte, 
aboniti o rinove labonament a un mensiîl unic: 
almancul une volte al més, lei par furlan! 


ea 





